Det skal være slut med hovedtørklæder for eleverne i den danske folkeskole. Sådan lyder anbefalingen fra 'Kommissionen for den glemte kvindekamp', som regeringen nedsatte tidligere i år. Men anbefalingen om et forbud falder ikke i god jord hos Claus Nielsen, der er formand for Skole og Forældre i Aalborg. - Vi synes ikke, at det er nogen god idé med forbud i folkeskolen. Vi mener, at det er vigtigt, at forældrene bliver inddraget, hvis der er problemer med negativ social kontrol, siger han. Negativ social kontrol Kommissionens formål er, at finde frem til "hvordan vi i Danmark sikrer, at kvinder med minoritetsbaggrund kan nyde samme rettigheder og frihed som andre danske kvinder". Hovedtørklæder i folkeskolen viser ifølge kommissionen, at der er forskel på muslimske og ikke-muslimske piger, og det skal forbuddet ændre. Men et samarbejde med forældrene er at foretrække ifølge Skole og Forældre. - Jeg mener, at samarbejde er enormt vigtigt. Det samarbejde, der skal være med skolens forældre for at bekæmpe negativ social kontrol er enormt vigtigt, fordi et forbud kun vil klemme børnene, siger formand Claus Nielsen. Kommissionen mener også, at en del af pigerne, som bærer tørklæde i folkeskolerne i dag, bliver påbudt det hjemmefra, og at de er ofre for en negativ social kontrol. Et forbud mod tørklæderne vil ifølge kommissionen være med til at bekæmpe denne. Det er Claus Nielsen uenig i. - I værste fald vil det (forbudet, red.) måske gøre, at børnene ender med ikke at kunne komme i skole, siger han. Umulig opgave Desuden mener Claus Nielsen, at et forbud mod hovedtørklæder vil være en svær opgave for skolerne at håndtere i praksis. - Vi kan simpelthen ikke klare, at det her forslag kommer igennem til et forbud, som vi skal praktisere ude på den enkelte skole, lyder det. - Skoleledere og skolebestyrelser ved godt, hvad der er vigtigt ude på den enkelte skole og kan sagtens håndtere de her ting. Det er ikke noget, der skal presses ned over skolen oppefra. Det er endnu uvist, om regeringen vil lytte til kommissionens anbefaling. Hos De Konservative mener de i høj grad, at problemet er italesat, og de ønsker nu, at der handles. Video: - Vil gerne slippe for 'os om dem-snak'
En ny anbefaling peger på, at hovedtørklæder skal være forbudt i folkeskolerne. Det vækker kritik hos Claus Nielsen, der er formand for landsorganisationen Skole og Forældre i Aalborg